
[bookmark: TextBodyBegin]Europa-Parlamentet,
–	der henviser til sine tidligere beslutninger om Tunesien,
–	der henviser til associeringsaftalen mellem EU og Tunesien,
–	der henviser til aftalememorandummet mellem EU og Tunesien,
–	der henviser til forretningsordenens artikel 150, stk. 5, og artikel 136, stk. 4,
A.	der henviser til, at advokat og journalist Sonia Dahmani blev arresteret i maj 2024 på det tunesiske advokatsamfunds kontor, efter at hun var dukket op på TV-kanalen Carthage+; der henviser til, at hun siden sin anholdelse har været genstand for fem særskilte retssager og er blevet dømt tre gange; der henviser til, at der er planlagt yderligere retssager, og at hendes samlede straf kan nå op på 24 år;
B.	der henviser til, at Sonia Dahmani udsættes for umenneskelige og nedværdigende fængselsforhold uden adgang til lægebehandling;
C.	der henviser til, at hendes søster Ramla Dahmani blev dømt in absentia i juli 2025 på grundlag af anklager om at sprede falske nyheder;
1.	fordømmer den vilkårlige tilbageholdelse, retslige chikane og domfældelse af advokat og mediekommentator Sonia Dahmani;
2.	kræver øjeblikkelig og betingelsesløs løsladelse af Sonia Dahmani og alle dem, der tilbageholdes for at udøve deres ret til ytringsfrihed, herunder politiske fanger og menneskerettighedsforkæmpere; opfordrer indtrængende de tunesiske myndigheder til at frafalde alle anklager mod Sonia Dahmani og hendes søster og til at afstå fra at chikanere deres familie;
[bookmark: _Hlk214916283]3.	fordømmer de forhold, hvorunder Sonia Dahmani tilbageholdes, herunder utilstrækkelig lægebehandling, begrænset kommunikation med hendes familie og advokat og forsinkede retsmøder sammen med flere sager, der har til formål at forlænge hendes tilbageholdelse;
4.	insisterer på, at de tunesiske myndigheder beskytter forsamlings- og ytringsfriheden, garanterer retsvæsenets uafhængighed, forhindrer indblanding fra den udøvende magts side i retslige funktioner og værner om de rettigheder og friheder, der er garanteret i den tunesiske forfatning; fordømmer de eskalerende vilkårlige tilbageholdelser, politisk motiverede forfølgelser og begrænsninger af frihedsrettighederne;
5.	opfordrer til en fuldstændig ophævelse af lovdekret 54, som har ført til retsforfølgelse for meningstilkendegivelser, og af al urimelig lovgivning, der anvendes til at begrænse frihedsrettighederne;
6.	opfordrer EU-institutionerne til at give udtryk for dyb bekymring over forværringen af menneskerettighederne i Tunesien og til at fortsætte en koordineret diplomatisk indsats med henblik på at lette løsladelsen af politiske fanger;
7.	opfordrer de tunesiske myndigheder til at overholde deres forpligtelser i henhold til den internationale menneskerettighedslovgivning og associeringsaftalen mellem EU og Tunesien; noterer sig den nylige udsættelse af Associeringsrådet EU-Tunesien og anmoder Kommissionen om at sætte menneskerettighedssituationen i centrum for enhver politisk dialog og finansiel bistand, ethvert sikkerhedssamarbejde og alle aftaler med Tunesien;
8.	udtrykker urokkelig solidaritet med Tunesiens civilsamfund, menneskerettighedsforkæmpere, uafhængige medier og journalister samt advokatsammenslutninger; opfordrer Kommissionen til at reagere på den tunesiske regerings beslutning om at spærre civilsamfundsorganisationers bankkonti; understreger den afgørende rolle, som retsvæsenets aktører spiller med hensyn til at beskytte retsstatsprincippet og retssystemets integritet;
9.	opfordrer Tunesien til at tackle de mange udfordringer i hele regionen ved at påtage sig en rolle i opretholdelsen af menneskerettigheder og demokrati;
10.	pålægger sin formand at sende denne beslutning til Rådet, Kommissionen, næstformanden/den højtstående repræsentant, medlemsstaternes regeringer og parlamenter og de tunesiske myndigheder.

